Lise von Seelen (S), 2009-11-26:
Vi Socialdemokrater er altid meget optaget af, når vi kan lave nogle ting, som støtter de pensionister, det være sig folkepensionister eller førtidspensionister, som har det økonomisk allerdårligst.
Det her lovforslag er en forbedring, men det er en meget, meget lille forbedring.
Det er et meget, meget lille plaster på et meget, meget stort sår.
Det er, fordi de grupper af borgere, vi taler om her, slet ikke har fået andel i det opsving, som der har været, inden krisen satte ind.
De vil heller ikke få andel i den skattelettelse, som træder i kraft for vellønnede den 1. januar.
Det at have 74.100 kr. i banken vil vi ikke betragte som nogen egentlig formue, og derfor synes vi, at det er godt nok, at beløbet nu stiger til den grænse i stedet for de 10.000 kr. lavere.
Vi opfatter faktisk, at det er en opsparing, som rigtig mange mennesker synes giver dem en god sikkerhed i hverdagen, og som gør, at uforudsete udgifter også kan overkommes, uden at man får helt voldsomme, store problemer.
Derfor finder vi, at det er helt rimeligt, at folkepensionister med en opsparing i en sådan størrelsesorden også kan få andel i ældrechecken.
Vi opfatter også, at det er helt rimeligt, at førtidspensionister kan komme i betragtning til et helbredstillæg, hvis man har det beløb på bankbogen.
Der er i dag folkepensionister, som ikke har andre indkomster end folkepensionen og en lille ATP.
Det er ikke så stor en gruppe, men den gruppe har det til gengæld rigtig, rigtig svært økonomisk.
Det ved vi godt fra undersøgelser.
Vi havde senest en undersøgelse i foråret, der viste, at 120.000 pensionister har så dårlig en økonomi, at de faktisk ikke ser sig i stand til at købe nyt fodtøj, når det bliver efterår, og overtøj, når det bliver vinter.
Det er altså i vores velfærdssamfund.
Vi ved også, at der er rigtig mange i den gruppe, som ikke har råd til at betale kontingentet til deres bridgeklub eller til deres badmintonklub.
Derfor kan man sige, at enhver håndsrækning, der bliver givet til den her gruppe, skal man selvfølgelig tage imod.
Der er rigtig mange undersøgelser, der peger på, at det især er kvinder, der rammer ind i den gruppe af lavtlønnede her blandt pensionisterne, så der er sådan set også her et spørgsmål for ligestillingsfolkene at tage fat på.
Samtidig ved vi jo godt, at de kvindelige folkepensionister faktisk er dem, der er mest motiveret til at være aktive i deres lokale område, og derfor er det rigtig, rigtig ærgerligt, når de så ikke har råd til at deltage i det sociale liv, der er omkring dem.
Vi ved jo, at det er meget vigtigt for det forebyggende arbejde, at de ældre og også førtidspensionister lever aktive liv.
Vi ved faktisk, at det betyder rigtig meget for livskvaliteten, det betyder rigtig meget for sygdomsforebyggelsen, og derfor er det afgørende, at mennesker har en økonomi, der gør, at de kan leve aktive liv.
Derfor synes vi, at man skulle gøre brug af mange af de ting, som vi bl.a. har nævnt i vores finanslovforslag, og som helt konkret går ind og letter med hensyn til støtte til tandbehandling og fornuftige priser på madordninger.
Det er udmærket.
Vi vil støtte det her lovforslag, men vi gør det samtidig på den måde, at vi siger, at nu skal vi altså ikke tro, at vi har løst problemerne for de dårligst stillede folkepensionister.
Vi skal heller ikke tro, at vi har løst problemerne for de dårligst stillede førtidspensionister.
Så vil jeg godt sige, at vi undrer os noget over, at nu står vi socialordførere her, og vi har en minister siddende i stolen, som ikke tilhører det sociale område.
Vi synes faktisk, at det har været kendetegnende for de sidste år, at vores socialpolitik mere og mere er blevet omdefineret til en form for arbejdsmarkedspolitik, og det bekommer os ikke særlig godt.
Vores socialpolitik er over en årrække blevet udhulet, og nu står vi her og behandler et lovforslag, som handler om folkepensionister og førtidspensionister, og vi har ikke en socialminister i salen her, som kan være med til behandlingen.
Det synes vi ikke så godt om.
Vi ved godt, at det har været drøftet, at det her punkt skulle flyttes til socialområdet, og det kan jo også ses på os, der er til stede her i salen, at vi kommer fra Socialudvalget, og derfor er det altså enormt mystisk, at vi ikke har socialministeren iblandt os.